b'\n_START_ARTICLE_\nJosh Hennessy\n_START_SECTION_\nJunioriura\n_START_PARAGRAPH_\nHennessy pelasi kauden 2000\xe2\x80\x932001 Milton Academyn high school -joukkueessa, jonka j\xc3\xa4lkeen QMJHL-joukkue Qu\xc3\xa9bec Remparts varasi h\xc3\xa4net 19. pelaajana vuonna 2001. Hennessy siirtyi joukkueeseen kaudeksi 2001\xe2\x80\x932002, jolloin h\xc3\xa4n oli 20 osumallaan Rempartsin kolmanneksi paras maalintekij\xc3\xa4 S\xc3\xa9bastien Thinelin ja David Mass\xc3\xa9n kanssa. Kev\xc3\xa4\xc3\xa4n 2002 pudotuspeleiss\xc3\xa4 Hennessy oli joukkueen paras pistemies ja maalintekij\xc3\xa4 tehoilla 3+9=12. Kaudella 2002\xe2\x80\x932003 h\xc3\xa4n nousi Rempartsin varakapteeniksi. Hennessy oli tehoilla 33+51=84 joukkueen paras sy\xc3\xb6tt\xc3\xa4j\xc3\xa4 ja toiseksi paras pistemies David Mass\xc3\xa9n j\xc3\xa4lkeen. Kev\xc3\xa4\xc3\xa4n 2003 pudotuspeleiss\xc3\xa4 h\xc3\xa4n jakoi Mass\xc3\xa9n kanssa Rempartsin sis\xc3\xa4isen maalip\xc3\xb6rssin voiton kuudella osumallaan. Hennessy edusti joukkuetta kauden p\xc3\xa4\xc3\xa4tteeksi my\xc3\xb6s Memorial Cupissa, jota Remparts is\xc3\xa4nn\xc3\xb6i._NEWLINE_San Jose Sharks varasi Hennessyn toisella kierroksella 43. pelaajana NHL:n varaustilaisuudessa 2003. Kaudella 2003\xe2\x80\x932004 h\xc3\xa4n nousi Rempartsin kapteeniksi ja oli joukkueen paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4 tehoilla 40+42=82. Hennessyn kausi p\xc3\xa4\xc3\xa4ttyi kuitenkin aivan runkosarjan lopulla loukkaantumisen vuoksi. H\xc3\xa4net palkittiin kauden p\xc3\xa4\xc3\xa4tteeksi QMJHL:n humanit\xc3\xa4\xc3\xa4risimp\xc3\xa4n\xc3\xa4 pelaajana. Hennessy valittiin my\xc3\xb6s liigan ja koko CHL:n joulukuun 2003 kuukauden pelaajaksi sek\xc3\xa4 viikon pelaajaksi joulukuussa 2003 ja maaliskuussa 2004. _NEWLINE_Kaudella 2004\xe2\x80\x932005 Hennessy oli Rempartsin paras pistemies ja sy\xc3\xb6tt\xc3\xa4j\xc3\xa4 tehoilla 35+50=85, joilla h\xc3\xa4n jakoi QMJHL:n pistep\xc3\xb6rssin kahdeksannen sijan Lewiston MAINEiacsin Alexandre Picardin kanssa. Kev\xc3\xa4\xc3\xa4n 2005 pudotuspeleiss\xc3\xa4 Hennessy jakoi tehoilla 2+9=11 Rempartsin sis\xc3\xa4isen pistep\xc3\xb6rssin voiton Aleksandr Radulovin ja Micha\xc3\xabl Tessierin kanssa.\n_START_SECTION_\nAmmattilaisura\n_START_PARAGRAPH_\nHein\xc3\xa4kuussa 2005 Hennessy teki kolmivuotisen tulokassopimuksen San Jose Sharksin kanssa. H\xc3\xa4n pelasi kauden 2005\xe2\x80\x932006 kokonaan AHL-joukkue Cleveland Baronsissa, jonka sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin Hennessy voitti tehoilla 24+39=63. H\xc3\xa4net palkittiin kauden p\xc3\xa4\xc3\xa4tteeksi joukkueensa parhaana tulokkaana._NEWLINE_Sharks kauppasi Hennessyn ja Tom Preissingin Chicago Blackhawksiin vaihdossa Mark Belliin hein\xc3\xa4kuussa 2006. Heti samana p\xc3\xa4iv\xc3\xa4n\xc3\xa4 Blackhawks kauppasi Hennessyn ja Preissingin Michal Barinkan ja kes\xc3\xa4n 2008 toisen varausvuoron kanssa Ottawa Senatorsiin vaihdossa Bryan Smolinskiin ja Martin Havl\xc3\xa1tiin. Hennessy pelasi kauden 2006\xe2\x80\x932007 suurimmaksi osaksi farmijoukkue Binghamton Senatorsissa, jonka toiseksi paras maalintekij\xc3\xa4 ja kolmanneksi paras pistemies h\xc3\xa4n oli tehoilla 27+30=57. Hennessy pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa. H\xc3\xa4n debytoi kauden aikana my\xc3\xb6s Ottawan NHL-joukkueessa, jossa Hennessy pelasi kymmenen runkosarjaottelua tehden yhden maalin. H\xc3\xa4n teki NHL-debyyttins\xc3\xa4 12. joulukuuta 2006 vieraissa Detroit Red Wingsia vastaan. NHL-uransa avausmaalin Hennessy teki kahdeksannessa ottelussaan 7. tammikuuta 2007 Philadelphia Flyersia vastaan. Kaudella 2007\xe2\x80\x932008 h\xc3\xa4n oli Binghamtonin AHL-joukkueen toiseksi paras pistemies Denis Hamelin j\xc3\xa4lkeen tehoilla 22+29=51. Hennessy pelasi kauden aikana viisi NHL-ottelua. Hein\xc3\xa4kuussa 2008 h\xc3\xa4n teki kaksivuotisen jatkosopimuksen Senatorsin kanssa. _NEWLINE_Kaudella 2008\xe2\x80\x932009 Hennessy pelasi yhden NHL-ottelun. Kaudella 2009\xe2\x80\x932010 h\xc3\xa4n oli tehoilla 30+38=68 Binghamton Senatorsin toiseksi paras maalintekij\xc3\xa4 Ryan Kellerin kanssa ja jakoi sis\xc3\xa4isen pistep\xc3\xb6rssin toisen sijan h\xc3\xa4nen kanssaan. Hennessy valittiin AHL:n viikon pelaajaksi 29. marraskuuta 2009 ja 14. maaliskuuta 2010. H\xc3\xa4n pelasi kauden aikana nelj\xc3\xa4 NHL-ottelua. Hennessy pelasi kauden 2010\xe2\x80\x932011 Sveitsin National League A:n HC Luganossa ja vahvisti kauden aikana my\xc3\xb6s Gen\xc3\xa8ve-Servette HC:t\xc3\xa4 Spengler Cupissa.  Hein\xc3\xa4kuussa 2011 h\xc3\xa4n teki vuoden mittaisen sopimuksen Boston Bruinsin kanssa ja palasi Pohjois-Amerikkaan kaudeksi 2011\xe2\x80\x932012. Hennessy pelasi kautensa suurimmaksi osaksi farmijoukkue Providence Bruinsissa, jonka toiseksi paras pistemies h\xc3\xa4n oli tehoilla 19+22=41. NHL-pelej\xc3\xa4 Hennessylle kertyi kolme._NEWLINE_Hennessy siirtyi kaudeksi 2012\xe2\x80\x932013 vuoden mittaisella sopimuksella KHL-joukkue Vitjaz Podolskiin, jossa tehot 11+14=25 riittiv\xc3\xa4t sis\xc3\xa4isen pistep\xc3\xb6rssin Jevgeni Timkinin kanssa jakamaan toiseen sijaan. H\xc3\xa4n jatkoi joukkueessa my\xc3\xb6s kaudella 2013\xe2\x80\x932014, mutta joulukuussa 2013 Hennessyn sopimus purettiin rikkonaisen alkukauden j\xc3\xa4lkeen. Helmikuussa 2014 h\xc3\xa4n siirtyi loppukaudeksi NLA-joukkue Kloten Flyersiin. _NEWLINE_Hennessy palasi taas KHL:\xc3\xa4\xc3\xa4n kaudeksi 2014\xe2\x80\x932015 ja siirtyi vuoden mittaisella sopimuksella Neftehimik Ni\xc5\xbenekamskiin. Joulukuussa 2014 h\xc3\xa4nen sopimuksensa kuitenkin purettiin. Vuodenvaihteessa Hennessy siirtyi loppukauden kattavalla sopimuksella Ruotsin SHL-liigan V\xc3\xa4xj\xc3\xb6 Lakersiin. H\xc3\xa4n voitti siell\xc3\xa4 kauden p\xc3\xa4\xc3\xa4tteeksi Ruotsin-mestaruuden. Kes\xc3\xa4kuussa 2015 Hennessy teki Lakersin kanssa kaksivuotisen jatkosopimuksen.'